**Jūrmalas domes**

**jaunatnes lietu konsultatīvās komisijas**

**SĒDES PROTOKOLS**

# **2023. gada 29. martā Nr. 1.1.-53/1**

Trešdiena

Jūrmalā, Mazā Nometņu ielā 1

# **Sēde sasaukta plkst. 15:00**

# **Sēde atklāta plkst. 15:00**

**Sēdi vada:**

Komisijas priekšsēdētāja Solvita Vigule

# **Sēdi protokolē:**

Attīstības pārvaldes Stratēģiskās plānošanas nodaļas Sandra Aleksandra Lode

Jaunatnes iniciatīvu centra jaunatnes darbiniece

**Sēdē piedalās komisijas locekļi:**

Labklājības pārvalde, Veselības aprūpes nodaļas Raimonda Dakša  
Sabiedrības veselības organizatore

Jūrmalas valstspilsētas administrācijas Agnese Miltiņa  
Kultūras nodaļas vadītāja

Jūrmalas Bērnu un jauniešu interešu centra direktore Evija Majore

Attīstības pārvaldes Stratēģiskās plānošanas Jekaterina Milberga  
nodaļas vadītāja

Jūrmalas valstspilsētas administrācijas Imants Vasmanis  
Izglītības pārvaldes vadītājs

Jūrmalas domes Izglītības komitejas priekšsēdētāja Irēna Kausiniece

Jūrmalas uzņēmēju konsultatīvās padomes priekšsēdētājs Valdis Garoza

Attīstības pārvaldes Stratēģiskās plānošanas nodaļas Ieva Doņina

Jaunatnes iniciatīvu centra jaunatnes lietu speciāliste

Attīstības pārvalde Tūrisma un Arta Macijevska  
uzņēmējdarbības attīstības nodaļa vadītāja

Nodarbinātības valsts aģentūras Jūrmalas filiāles vadītāja Rita Orlova

Jūrmalas Jauniešu domes priekšsēdētāja aizvietotājs Luka Pēteris Blūms

Jūrmalas Jauniešu domes pārstāvis Rainers Ernests Valintelis

**Sēdē piedalās:**

Attīstības pārvaldes Stratēģiskās plānošanas nodaļas Sandra Aleksandra Lode  
Jaunatnes iniciatīvu centra jaunatnes darbiniece

Skolēnu pašpārvalžu Līderu grupu pārstāvis Markuss Ņesterovskis

# Jūrmalas Jauniešu domes pārstāvis Nauris Viesturs Lazda

**Darba kārtība:**

1. Atskats uz paveikto jaunatnes politikā 2022.gadā

2. Skolēnu pašpārvalžu Līderu grupas priekšlikums

3. Jauniešu domes ziņojums

4. Ideju vētra par Kauguru parka attīstību

**Ievads**

**Solvita Vigule** uzrunā klātesošos un iepazīstina ar darba kārtību.

1. **Atskats uz 2022.gadu**

**Solvita Vigule** informē, ka jaunatnes politikā 2022. gadā ir nozīmīgi notikumi, kurus ir nepieciešams īpaši izcelt. Pirmais ir jauniešu mājas un parka atklāšana, kas ir būtisks pavērsiens jaunatnes jomai un attīstībai Jūrmalā kopumā. Iepriekš jaunatnes politika un jauniešiem paredzētās aktivitātes norisinājās dzīvokļa telpā, tostarp pandēmijas apstākļos ir bijis grūti sekmēt jauniešu informētību un piesaisti Jūrmalas jaunatnes iniciatīvu centram.

Tostarp, darbu Jaunatnes iniciatīvu centrā 2022. gadā ietekmēja arī jaunatnes darba reorganizācija. Ar šī gada 1. janvāri spēkā stājušies vairāki lēmumi darba ar jaunatni reorganizācijas saistībā.

Iepriekšējā gadā kā 2021. gada “Pašvaldības jaunietim” Latvijā, uzņēmām vislatvijas jauniešu festivālu “Kopums” Dzintaru mežaparkā. Tika popularizēts Jūrmalas vārds kā jauniešiem draudzīgas pašvaldības vārds. Jau pērnajā gadā daudzi ciemiņi brauca pie mums skatīties Jauniešu mājas būvlaukumu, interese bija un arī šobrīd uzņemam daudzus viesus no Latvijas un starptautiskiem projektiem.

Par rezultātiem tiek runāts iepriekšējā attīstības plāna 5 apakšmērķu kontekstā. Trešo gadu ir sasniegti rezultāti trijos no pieciem apakšmērķiem un divos rezultāti ir vāji.

Līdzdalība iepriekšēja gadā bija stiprā puse, jo aktīvi iesaistījām jauniešus jauniešu mājās procesos. Bija ideju vētras par saturu, par sienu krāsām, par mēbelēm un jaunieši paši to plānoja. Pamatojoties uz jauniešu idejām, tika izstrādāts Jauniešu mājas mēbeļu iepirkums. Jaunieši tika iesaistīti arī Ķemeru dabas centra telpu plānošanā. Iepriekšējā gadā bija vērojama arī pastiprināta interese par politiku, kas saistāma ar Saeimas vēlēšanām.

Otra stiprā joma iepriekšējā gadā bija brīvā laika pavadīšanas iespējas. Palielināts iespēju klāsts līdz ar Jauniešu mājas atvēršanu.

Pārskata gadā stiprinājusies iepriekš vājākā joma – uzņēmējdarbība. 2022. gadā izpildītas vairākas aktivitātes, līdz ar JIC aktīvu dalību *Junior Achievement Latvia* programmas pasākumos par uzņēmējdarbību. JAL programmu nepieciešams stiprināt skolās, tas paredzēts attīstības programmā.

Salīdzinoši vāja puse bija informētība. Pozitīvais aspekts ir izveidotais *TikTok* profils. Ir izveidota sociālo mediju stratēģija: cik bieži un kādu mēs publicējam informāciju, kādos kanālos. Pieaudzis sekotāju skaits *Facebook* un *Instagram*. Stiprināta starpinstitucionālā sadarbība, turpinām tikties ar dažādam jaunatnes darbā iesaistītām pusēm, sadarbības partneriem. Piemēram, Uzņēmēju padome tagad ir ļoti labs resurss.

Ir izveidota mājaslapa *jurmalasjauniesi.lv*, bet tur ilgstoši nav atjaunots saturs. Par cik šogad mēs esam vairāk darbinieki kolektīvā, es domāju, ka varēsim to sakārtot.

Iepriekšējā gadā bija mazattīstīta sadarbība ar skolām. Uz šo apzināti strādāsim vairāk, tas būs viens no Sandras uzdevumiem, jaunās kolēģes, atbildēt par JIC sadarbību ar skolām.

Fragmentāra komunikācija medijos un e-pastos. Mēs apkopojām informāciju kalendārā. Tas nebija katru mēnesī pagājuša gadā, bet šogad iespējas tiek regulāri apkopotas kalendārā un katru mēnesi šo kalendāru izvietojam avīzē.

Cita jaunatnes darba vājā puse ir sociālā joma, veselība un drošība, šeit varētu būt labāka sadarbība jauniešu centram ar dažādām līdzatbildīgajām pusēm, jo pie mums nāk dažādi jaunieši un ir jādomā par mehānismiem, mēs, kā jauniešu centrs, varam iesaistīties un pilnveidot iespējas telpās.

Īstenots 1 starptautisks projekts, viens skolēnu pašpārvaldēm, koordinēts “Pumpurs” iniciatīvu konkurss, “Proti un Dari”, tomēr neviens projekts nebija īstenots tieši uz jauniešu centra darbības pilnveidi. Iesniedzām vienu projektu valsts programmas projektu konkursā, bet tas netika apstiprināts. Iepriekšējos gados mums bija vismaz viens projekts īstenots, parasti pat divi.

Rezultātus ietekmēja neziņa par konkrētu jauniešu mājas atvēršanas laiku un reorganizāciju. Mēs nevārējam pilnvērtīgi plānot savu laiku un darbību. Vēl viens aspekts, kas valstiskā mērogā ir izpētīts, ka liela daļa no jaunatnes darbā iesaistītajiem nostrādā vidēji 2-3 gadus. Ļoti lielā kadru mainība jomā Latvijā kopumā, šis aspekts bija jūtams, jo visi jauniešu centra darbinieki iepriekšējā gadā sasniedza šo stāžu. Izdegšanas riski bija jūtami un viens darbinieks arī aizgāja no darba.

Manuprāt, visu šo vājo apakšmērķu izpilde, ko minēju, pamata iemesls ir JIC darbinieku kapacitātes trūkums. Šobrīd mēs esam vairāk cilvēki, varam vairāk pievērsties katrai jomai atsevišķi. Katrs no darbiniekiem atbild par kādu jomu padziļināti un viņš var pētīt, kā šī joma attīstās un kā to pilnveidot.

Daži virzieni, ko pilnveidot, kurus jau vairākus gadus esam identificējuši, bet, kā es minēju, kapacitātes ierobežojuma dēļ nevarējām attīstīt, ir komunikācija ar skolām un citām iesaistītām pusēm. Skolu sadarbība ar jauniešu centru un tieši sociālā joma ir sfēras, kur varētu sadarboties efektīvāk un izstrādāt jaunus mehānismus, kā rīkoties dažādās situācijās jaunieši centrā.

Tas īsumā par jaunatnes politikas rezultātiem 2022.gadā, varbūt jums ir kādi jautājumi vai arī ir tieši jauniešiem? Jūs atceraties no iepriekšēja gada, kas bija labi un kas nē? Luka, piemēram, piedalījās darba grupā par mēbeļu plānošanu. Vai tas bija forši, rezultāts apmierināja?

**Luka Pēteris Blūms** norāda, ka: “Tas bija forši un esmu priecīgs par rezultātu, paldies par tādu iespēju. Man ļoti patika.”.

**Evija Majore** pateicas visiem jauniešiem, kas strādāja mēbeļu plānošanas grupās, jo tas ļoti atviegloja darbu arī BJIC, kad vajadzēja salikt iepirkumu ar mēbelēm. Jaunieši izstrādāja vīziju katrai telpa, to ko vajag, kādu lietu un cik. Pamats bija un to varēja lieliski izmantot.

**Irēna Kausiniec**e izsakās: “Es gribētu izmantot iespēju vēlreiz pateikt paldies Evijai par milzīgu darbu, kas ielikts jauniešu mājas attīstībā un jomā visos šajos garajos gados. Faktiski pateicoties Evijas enerģijai varējām nonākt līdz šai jauniešu mājai. Tāpēc jums šodien ir šī māja, kur var nākt jaunieši un kur varat daudz ko jaunu izdarīt. Paldies, Evija!”.

**Solvita Vigule** norāda, ka šobrīd JIC ir nesalīdzināmi vairāk apmeklētāju, dažādāka auditorija. Ja iepriekš tipiskais apmeklētais bija no Jauniešu domes, tad šobrīd nāk dažādi jaunieši no malas.

1. **Skolēnu pašpārvalžu Līderu grupas priekšlikums**

**Solvita Vigule** iepazīstina ar jauniešu jautājumu. Sniedz priekšlikumu komisijai iesniegt izpilddirektoram iesniegumu ieviest jauniešu laikus Sporta servisa centra baseinā un trenažieru zālē. Koordinēšanas procesu nodrošinās JIC.

**Aicina balsot “par” vai “pret” jauniešu iniciatīvas par jauniešu laika ieviešanu Sporta servisa centra baseinā un trenažieru zālē virzību no komisijas puses izpilddirektoram iesnieguma formātā.**

**Balsošana par iniciatīvas virzīšanu tālāk (“par” – 13 (Solvita Vigule, Raimonda Dakša, Agnese Miltiņa, Evija Majore, Jekaterina Milberga, Imants Vasmanis, Irēna Kausiniece, Valdis Garoza, Ieva Doņina, Arta Macijevska, Rita Orlova, Luka Pēteris Blūms, Rainers Ernests Valintelis); “pret” – 0).**

*Jauniešu domes ziņojums pārcelts aiz Ideju vētras.*

1. **Ideju vētra**

**Solvita Vigule** iepazīstina ar praktisko daļu. Uzdevums ir ģenerēt idejas kopā ar jauniešiem par Kauguru parka attīstību. Komisijas locekļi tiks sadalīti trīs grupās, kas ir saistītas ar attīstības programmu:

* Konkurētspējīga, pieejama un iekļaujoša izglītība (I)

Zināšanu apmaiņa, vides izglītība, izglītošana par kūrortpilsētu, dabu, iekļaujoša izglītība, kompetenču pieeja, sporta klubu attīstība, interešu izglītība, nometnes, neformālā izglītība, darbs ar jaunatni u.c.

* Laikmetīga kultūra (L)

Kultūras piedāvājums jauniešiem, aktivitātes ziemā, kultūras pieejamība cilvēkiem ar īpašām vajadzībām, riska grupām, kultūra digitālā vidē, lasīšanas veicināšana, radošās meistarklases, mūzika, māksla, kino, foto, kultūrmantojuma popularizēšana u.c.

* Tūrisms kūrortpilsētas konkurētspējai (T)

Dabas tūrisma objektu popularizēšana, aktīva atpūta ziemā, publiski dzeramā ūdens vietas, interaktīvas ekskursijas, spēles, skolēnu ekskursijas, gastronomijas piedāvājums, investoru piesaiste, jaunu uzņēmumu attīstība, sporta pasākumi.

Izlozējot lapiņu, komisijas locekļi tiks sadalīti šajās grupās. Katra grupa izlozēs arī kartiņu ar 3 elementiem, kas visi jāiekļauj vismaz vienā idejā.

*Darbs grupās*

1. “Izglītības” komandas prezentācija.

Komentāri:

**Solvita Vigule**: “Kuru no idejām redzat kā realizējamu tuvākajā laikā?”

**Nauris Viesturs Lazda**: “Kafejnīcu, bet reālākais būtu grāmatu klubs.”

1. “Kultūras” komandas prezentācija.

Komentāri:

**Solvita Vigule**: “Varbūt jūs arī kaut kā varat rosināt šīs idejas ieviest?”

**Luka Pēteris Blūms**: “Tarzāns ir īstenojama ideja.”

**Solvita Vigule**: “Ko jūs redzat no šīm idejām kā realizējamu tuvākajā laikā?”

**Markuss Ņesterovskis**: “*Ghetto games*, manuprāt, ir viens no vieglāk īstenotākajiem pasākumiem.”

**Solvita Vigule:** “Vai jūs būtu gatavi iesaistīties tā īstenošanā?”

**Markuss Ņesterovski:** “Noteikti, jā.”

**Luka Pēteris Blūms**: “Jauniešiem vajag arī *stend-ups*, vasarā varētu būt dīvaino svaru celšanas festivāls.”

1. “Tūrisma” komandas prezentācija.

*Komentāru nav.*

1. **Jauniešu domes ziņojums**

**Nauris Viesturs Lazda** norāda, ka nekur nav pieejams saraksts par sabiedriskā transporta atiešanas laikiem, jaunieši zina, ka vienīgā vieta, kur tas ir izlikts, ir skolā, bet ir arī tā, ka dažās skolās saraksts nav pie ziņojuma dēļa. Mums būtu aicinājums integrēt to kopā ar pārējā sabiedriskā transporta sarakstu vai arī vismaz pielikt informāciju pie skolu pieturām ar aktuālo maršrutu un laikiem.

**Arta Macijevska** norāda, ka saraksti ir pieejami pašvaldības tīmekļvietnē. Informē, ka atsevišķus sarakstus šobrīd, aprīlī, kad tuvojas skolēnu brīvlaiks, visdrīzāk vairs nemainīs. Bet uz nākotni ir idejas par skolēnu autobusu iekļaušanu kopējā maršrutu tīklā. Ja tas tiks veikts, tad, protams, maršrutu plānojums būs pieturās. Ja nē, tad priekšlikumi tiks ņemti vērā.

**Nauris Viesturs Lazda**: “Nākamais komentārs būtu par autobusu apjomu un daudzumu. Piemēram, no Jūrmalas Pumpuru vidusskolas no stundām pēcpusdienā ir divi autobusi uz 900 cilvēkiem. Autobusi ir tik pilni, ka cilvēki iet vienu-divas pieturas atpakaļ, lai tiktu iekšā. Tiem cilvēkiem, kas dzīvo Kauguros, tas mazāk ietekmē, jo kaut kad atbrauks 4. autobuss, kas būs tik pat pilns, bet tie būs vairāki. Bet tiem, kas dzīvo Ķemeros, tikt uz mājām ir praktiski neiespējami. Tāpat par tālākiem gala punktiem, kur autobusus vajadzētu vairāk. Bijusi arī vēlme uz Lapmežciemu, jo arī no turienes cilvēki brauc mācīties Jūrmalā.”

**Irēna Kausiniece:** “Jā, Pumpuros un ģimnāzijā daudz bērnu brauc mācīties no Lapmežciema.”

**Arta Macijevska** informē, ka skolēnu autobusu mērķis ir atslogot plūsmu, kur ir skolēni. Tajā pašā laikā, jebkurš sabiedriskais transports ir pieejams skolām. Vienlaicīgi informē, ka skolēni ir pilntiesīgi izmantot sabiedrisko transportu un nākotnē visiem sabiedriskā autobusa lietotājiem (t.sk. pilsētas viesiem) būs viens transports un tas nebūs nodalīts.

**Nauris Viesturs Lazda:** “Kad šī nākotne varētu atnākt?”

**Arta Macijevska** informē, ka tam ir nepieciešams vismaz viens gads.

**Nauris Viesturs Lazda:** “Vai būs iespēja palaist papildu autobusus no septembra bez līguma laušanas vai slēgšanas?”

**Arta Macijevska** aicina visus jautājumus un priekšlikumus apkopot rakstiskā formā un iesniegt Jūrmalas valstspilsētas administrācijas Attīstības pārvaldes Tūrisma un uzņēmējdarbības attīstības nodaļai. Papildus informē, ka šobrīd tiek izstrādāta iepirkuma dokumentācija – sniedz priekšlikumu, ka brīdī, kad tiks plānoti maršruti, tiks izsludināta iespēja iedzīvotājiem sniegt savus priekšlikumus un redzējumu.

**Nauris Viesturs Lazda** iesaka iesaistīt arī skolu pašpārvaldes un piedāvā līdz nākamajai sēdei jūnijā sagatavot un iesniegt ieteikumus.

*Nobeigums*

**Jekaterina Milberga** aicina jauniešus līdz 16. aprīlim izteikt viedokli par pašvaldības tīmekļvietnē publicēto publisko apspriešanu par Bulduru jauno parku.

**Solvita Vigul**e pateicas par dalību sēdē. Informē, ka nākamā sēde plānota š.g. jūnijā un slēdz sēdi.

Sēde noslēgta plkst. 16.30

Sēdi vadīja S. Vigule

Sēdi protokolēja S.A. Lode

2023.gada 29. martā